
	Iebildums
Atlīdzības griesti – 35 eiro par 45 minūšu konsultāciju – nav mainīti kopš vismaz 2014. gada. Tas nozīmē, ka vairāk nekā desmit gadus speciālisti, kas strādā ar vardarbībā cietušajiem, ir saņēmuši nemainīgi zemu, nekonkurētspējīgu atlīdzību, ignorējot gan inflāciju, gan darba tirgus izmaiņas, gan pakalpojuma sarežģītību un riskus. Piedāvātā maksimālā atlīdzība 38,50 eiro par konsultāciju joprojām nav konkurētspējīga. Tā neatspoguļo reālo darba tirgu psihologiem un citiem speciālistiem, kuri strādā vardarbības jomā, kur nepieciešama īpaša kompetence, supervīzijas, drošības protokoli, kā arī spēja strādāt ar augstu emocionālo slodzi un traumām. Šī summa nesedz kvalitatīva un droša pakalpojuma izmaksas: profesionālās apmācības, supervīzijas, telpas, administratīvos resursus, datu drošību, pakalpojuma koordinēšanu, riska vadību un citu būtisko infrastruktūru, kas daļēji vienmēr ir arī uz pašu speciālistu pleciem. Rezultātā pakalpojuma sniedzēji tiek nostādīti situācijā, kur kvalitāte jāuztur uz pašizdegšanas un labas gribas rēķina.
 
Piedāvātā redakcija
Darba samaksai speciālistiem jābūt atbilstošai patreizējai darba tirgus samaksas vērtībai, vismaz 70 eiro par konsultāciju. Tāpat arī jānodrošina valsts apmaksātas supervīzijas pakalpojuma sniedzējiem. Jānosaka % sadalījums administratīvās izmaksas pakalpojumu sniedzējiem, jo šobrīd ir pašvaldības, kas vispār nenovērtē pakalpojumu sniedzēju darbu un nepārskaita paredzēto finansējumu pakalpojumu sniedzējiem, proti, piedāvājam, ka 15-18% tiek pārskaitīti reālajam pakalpojumu sniedzējam. Par šo vairākkārtīgi esam informējuši Labklājības ministriju.

